Kommissionens beslutning

af 25. oktober 2000

om fjernelse af referencer til den europæiske standard EN 703 "Landbrugsmaskiner - Ensilageskærere - Sikkerhed" fra listen med standarder, der offentliggøres i forbindelse med gennemførelsen af direktiv 98/37/EF

(meddelt under nummer K(2000) 3104)

(EØS-relevant tekst)

(2000/693/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 98/37/EF af 22. juni 1998 om indbyrdes tilnærmelse af medlemsstaternes lovgivning om maskiner(1), ændret ved direktiv 98/79/EF(2), særlig artikel 6, stk. 1,

under henvisning til det udvalg, der er nedsat ved Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(3), og

ud fra følgende betragtninger:

(1) Ifølge artikel 2 i direktiv 98/37/EF som ændret kan maskinerne kun markedsføres og tages i brug, hvis de ikke bringer personers, og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

(2) Maskiner formodes at være i overensstemmelse med de væsentlige sikkerheds- og sundhedskrav, der er omhandlet i artikel 3 i direktiv 98/37/EF som ændret, hvis de opfylder de harmoniserede standarder, der er offentliggjort referencer til i De Europæiske Fællesskabers Tidende.

(3) Medlemsstaterne offentliggør referencerne for de nationale standarder, der gennemfører de harmoniserede standarder.

(4) Referencen til den harmoniserede standard EN 703:1995 "Landbrugsmaskiner - Ensilageskærere - Sikkerhed" er offentliggjort i De Europæiske Fællesskabers Tidende C 229 af 8. august 1996 i forbindelse med gennemførelsen af direktiv 98/37/EF som ændret.

(5) På nuværende tidspunkt giver denne standard stadig formodning om overensstemmelse med direktivets bestemmelser.

(6) Man har i Italien konstateret flere uheld med døden til følge efter brug af ensilageskærere, der er fremstillet i overensstemmelse med EN 703-standarden. Derfor finder Italien, at denne standard ikke opfylder de væsentlige sikkerheds- og sundhedskrav i direktivet, og at referencer til denne standard derfor bør fjernes fra De Europæiske Fællesskabers Tidende for ikke længere at give formodning om, at standarden er i overensstemmelse med direktivets bestemmelser.

(7) Den tekniske CEN-komité, TC 144, har undersøgt problemet og har påbegyndt udarbejdelsen af et forslag til ændring af denne standard. Komitéen har på grund af de store vanskeligheder, man er stødt på i forbindelse med ændringen, konkluderet, at der vil gå flere år, før den ændrede standard vil være klar til ratifikation.

(8) Under hensyntagen til denne forventede frist foreslår komitéen, at referencer til denne standard straks fjernes fra offentliggørelser i De Europæiske Fællesskabers Tidende, således at den ikke i fremtiden anvendes som harmoniseret standard -

VEDTAGET FØLGENDE BESLUTNING:

Artikel 1

Referencer til standarden EN 703 "Landbrugsmaskiner - Ensilageskærere - Sikkerhed" fjernes fra offentliggørelser i De Europæiske Fællesskabers Tidende. Dermed giver brugen af denne standard ikke længere formodning om overensstemmelse med de væsentlige sikkerheds- og sundhedskrav i direktiv 98/37/EF som ændret.

Artikel 2

Denne beslutning er rettet til medlemsstaterne.

Udfærdiget i Bruxelles, den 25. oktober 2000.

På Kommissionens vegne

Erkki Liikanen

Medlem af Kommissionen

(1) EFT L 207 af 23.7.1998, s. 1.

(2) EFT L 331 af 7.12.1998, s. 1.

(3) EFT L 204 af 21.7.1998, s. 37.